Diari Oficial de la Generalitat Valenciana


Sumari del DOGV 130, del 10-11-1983 (1983/802485)

ORDRE de 25 d'octubre de 1983, de la Conselleria d'Economia i Hisenda, per la qual es convoquen cinc beques per a Postgraduats.
-------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1983/10/25/(1)/dof/vci/html**

### Dades del document

Número de DOGV
:   130

Data del DOGV
:   10-11-1983

Secció del DOGV
:   DISPOSICIONS GENERALS

Número del document
:   1983/802485


Data del document
:   25-10-1983

Organisme emissor
:   Conselleria d'Economia i Hisenda

Tipus de document
:   Ordre

Ordre de 25 d'octubre de 1983, de la Conselleria d'Economia i Hisenda, per la qual es convoquen cinc beques per a Postgraduats.  
Entre les múltiples expectatives suscitades per la recuperació de les nostres Institucions Autònomes de Govern, no és la menor aquella que fa referència a la capacitat d'aquestes d'estimular el desenvolupament econòmic. En aquest sentit, el funcionament de l'administració autonòmica posa en relleu la conveniència de disposar d'especialistes qualificats en els distints tipus de problemes que la Generalitat Valenciana ha d'abordar segons va assumint les competències que li són pròpies, i entre les quals hi ha nombroses activitats d'estudi, administració i gestió de problemes macroeconòmics i d'economia pública.   
Per tal de contribuir a la formació i capacitació professional d'especialistes en aquests temes, la Conselleria d'Economia i Hisenda fa pública la Convocatòria de Beques següent:   
Candidats   
Podran optar a les beques els llicenciats en Ciències Econòmiques o en Ciències Empresarials que siguen menors de trenta anys o que hagen acabat els estudis en els tres últims anys.   
2. Durada  
El període de vigència d'aquestes serà d'un any, a partir del moment de la concessió. La incorporació dels becaris a les activitats que els correspondran serà immediata.   
3. Nombre de beques i dotacions  
Les beques es convoquen en nombre de cinc, i estan dotades amb 50.000 pessetes mensuals. S'hi inclou, també una assegurança de malaltia per als becaris.   
4. Documentació i termini de presentació  
Els candidats hauran de remetre a la Direcció General d'Economia i Hisenda, carrer Colón, 48, entresòl, València-4, abans del pròxim 20 de novembre de 1983, el curriculum vitae, del qual formaran part les dades personals (nom i dos cognoms, data de naixement, adreça, telèfon i una fotografia de carnet), l?expedient acadèmic, així com qualsevol altre mèrit docent, investigador, professional o de coneixement d'idiomes que hom desitge de sotmetre a la consideració del jurat. Aquest tindrà en compte, en la valoració de les candidatures, el tipus de justificació documental que el candidat realitze dels mèrits que hi addueix.   
5. Concessió de les beques  
5.1. Les beques seran adjudicades per un jurat presidit per l'Honorable Sr. Conseller d'Economia i Hisenda, i del qual formaran part com a vocals:   
- El Degà de la Facultat de Ciències Econòmiques i Empresarials de la Universitat de València (o la persona en qui delegue).   
- El Degà de la Facultat de Ciències Econòmiques i Empresarials de la Universitat d'Alacant (o la persona en qui delegue).   
- El Director General d'Economia (que hi farà de secretari).   
- El Director General de Política Financera.   
5.2. El jurat es reunirà dins dels 15 dies següents al final del termini de presentació de candidatures i podrà convocar a tots aquells candidats que considere oportú per tal de comprovar, mitjançant entrevista, aquells aspectes dels mèrits adduïts que considere d'interés.   
5.3. El jurat podrà declarar deserta, totalment o parcial, l?adjudicació de les beques convocades.   
5.4. La decisió del jurat es farà pública al Diari Oficial de la Generalitat Valenciana.   
5.5. Els candidats, pel fet de sol·licitar la beca, renuncien a tota mena d'acció judicial o extrajudicial contra la decisió del jurat i accepten íntegrament el contingut d'aquesta convocatòria.   
6. Obligacions dels becaris  
6.1. Aquestes beques són incompatibles amb qualsevol altra beca o ajuda, així com amb l'exercici d'una activitat laboral regular. La infracció d'aquesta regla autoritzarà la Conselleria d'Economia i Hisenda a cancel·lar l'assignació de la beca.   
6.2. Els becaris realitzaran aquelles activitats que els siguen encomanades per la Direcció General d'Economia, per assolir els objectius de pràctica professional i formació en l'àrea de la macroeconomia i de l'economia pública que la convocatòria persegueix.   
6.3. Els becaris estan obligats a tenir una dedicació a les activitats a què fa referència el punt 6.2. de trenta hores setmanals.   
6.4. La Direcció General d'Economia s'encarregarà d'ordenar les activitats dels becaris, així com de resoldre les incidències que es produesquen durant el període de fruïment de les beques. La Conselleria d'Economia i Hisenda podrà deixar-les sense efecte si es produeix incompliment de les obligacions per part dels becaris.   
València, a 25 d'octubre de 1983.   
El Conseller d'Economia i Hisenda,  
ANTONI BIRLANGA I CASANOVA


Còpia Permalink ELI